title: Директива (ЕС) 2018/411 на Европейския парламент и на Съвета от 14 март 2018 година за изменение на Директива (ЕС) 2016/97 по отношение на началната дата на прилагане на мерките за транспониране от страна на държавите членки (Текст от значение за ЕИП. )

text:
               19.3.2018

               BG

               Официален вестник на Европейския съюз

               L 76/28

         ДИРЕКТИВА (ЕС) 2018/411 НА ЕВРОПЕЙСКИЯ ПАРЛАМЕНТ И НА СЪВЕТА
   от 14 март 2018 година
   за изменение на Директива (ЕС) 2016/97 по отношение на началната дата на прилагане на мерките за транспониране от страна на държавите членки
   (текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 53, параграф 1 и член 62 от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   в съответствие с обикновената законодателна процедура (1),
   като имат предвид, че:

               (1)

               Директива (ЕС) 2016/97 на Европейския парламент и на Съвета (2) хармонизира националните разпоредби относно разпространението в Съюза на застрахователни и презастрахователни продукти и основаващи се на застраховане инвестиционни продукти от страна на застрахователните посредници и застрахователните предприятия, както и на техните служители, и от страна на посредниците, предлагащи застрахователни продукти като допълнителна дейност.

               (2)

               Съгласно член 42, параграф 1 от Директива (ЕС) 2016/97 държавите членки трябва да въведат в сила необходимите законови, подзаконови и административни разпоредби, за да се съобразят с посочената директива до 23 февруари 2018 г.

               (3)

               На 21 септември 2017 г. Комисията прие делегирани регламенти (ЕС) 2017/2358 (3) и (ЕС) 2017/2359 (4) за допълване на Директива (ЕС) 2016/97.

               (4)

               В своите решения да не представя възражения във връзка с делегираните регламенти (ЕС) 2017/2358 и (ЕС) 2017/2359 Европейският парламент прикани Комисията да приеме законодателно предложение, с което да определи 1 октомври 2018 г. вместо 23 февруари 2018 г. за начална дата на прилагане на законовите, подзаконовите и административните разпоредби, необходими за привеждането в съответствие с Директива (ЕС) 2016/97. Европейският парламент обоснова това искане, като подчерта необходимостта да се даде повече време на застрахователните предприятия и на разпространителите на застрахователни продукти, за да могат те да се подготвят по-добре за правилното и ефективно прилагане на Директива (ЕС) 2016/97 и да въведат необходимите технически и организационни промени, за да се съобразят с делегирани регламенти (ЕС) 2017/2358 и (ЕС) 2017/2359.

               (5)

               Поради това Директива (ЕС) 2016/97 следва да бъде съответно изменена.

               (6)

               Предвид изключително краткия срок, оставащ до датата, на която трябва да бъдат въведени в сила националните законови, подзаконови и административни разпоредби, необходими за привеждане в съответствие с Директива (ЕС) 2016/97, и за да се гарантира правната сигурност и да се избегне евентуално нарушаване на функционирането на пазара, влизането в сила на настоящата директива е неотложно и тя следва да се прилага с обратно действие, считано от 23 февруари 2018 г.

               (7)

               Следователно в този случай е оправдано и прилагането на изключението за неотложни случаи, предвидено в член 4 от Протокол № 1 относно ролята на националните парламенти в Европейския съюз, приложен към Договора за Европейския съюз и към Договора за функционирането на Европейския съюз,

         ПРИЕХА НАСТОЯЩАТА ДИРЕКТИВА:
   Член 1
   Директива (ЕС) 2016/97 се изменя, както следва:

               1)

               В член 42, параграф 1 първа алинея се заменя със следните алинеи:
               „1.   Държавите членки приемат и публикуват най-късно до 1 юли 2018 г. законовите, подзаконовите и административните разпоредби, необходими, за да се съобразят с настоящата директива. Те незабавно информират Комисията за това.
               Държавите членки прилагат тези мерки най-късно от 1 октомври 2018 г.“

               2)

               В член 44 първа алинея се заменя със следното:
               „Директива 2002/92/ЕО, изменена с директивите, посочени в част А от приложение II към настоящата директива, се отменя, считано от 1 октомври 2018 г., без да се засягат задълженията на държавите членки относно сроковете за транспониране в националното право на директивите, посочени в част Б от приложение II към настоящата директива.“

         Член 2
   Настоящата директива влиза в сила в деня на публикуването ѝ в Официален вестник на Европейския съюз.

   Тя се прилага с обратно действие, считано от 23 февруари 2018 г.
   Член 3
   Адресати на настоящата директива са държавите членки.

      Съставено в Страсбург на 14 март 2018 година.

            За Европейския парламент

            Председател

         A. TAJANI

            За Съвета

            Председател

         Л. ПАВЛОВА

      (1)  Позиция на Европейския парламент от 1 март 2018 г. (все още непубликувана в Официален вестник) и решение на Съвета от 9 март 2018 г.

      (2)  Директива (ЕС) 2016/97 на Европейския парламент и на Съвета от 20 януари 2016 г. относно разпространението на застрахователни продукти (ОВ L 26, 2.2.2016 г., стр. 19).

      (3)  Делегиран регламент (ЕС) 2017/2358 на Комисията от 21 септември 2017 г. за допълване на Директива (ЕС) 2016/97 на Европейския парламент и на Съвета с изискванията към застрахователните посредници и застрахователните дружества във връзка с контрола и управлението на продуктите (ОВ L 341, 20.12.2017 г., стр. 1).

      (4)  Делегиран регламент (ЕС) 2017/2359 на Комисията от 21 септември 2017 г. за допълване на Директива (ЕС) 2016/97 на Европейския парламент и на Съвета с изискванията за предоставяне на информация и с правилата за етичност, приложими към разпространението на основаващите се на застраховане инвестиционни продукти (ОВ L 341, 20.12.2017 г., стр. 8).